Document ID: 32014R0431

UREDBA KOMISIJE (EU) br. 431/2014
оd 24. travnja 2014.
o izmjeni Uredbe (EZ) br. 1099/2008 Europskog parlamenta i Vijeća o energetskoj statistici s obzirom na provedbu godišnjih statistika o potrošnji energije u kućanstvima
(Tekst značajan za EGP)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu (EZ) br. 1099/2008 Europskog parlamenta i Vijeća od 22. listopada 2008. o energetskoj statistici (1), a posebno njezin članak 4. stavak 3. i članak 9. stavak 3.,
budući da:
(1)
Uredbom (EZ) br. 1099/2008 uspostavlja se zajednički okvir za proizvodnju, prosljeđivanje, vrednovanje i diseminaciju usporedivih statističkih podataka o energetici u Uniji.
(2)
Energetska statistika obuhvaća vrlo dinamičko statističko područje zbog intenzivnog razvoja politika Unije, tehnološkog napretka i važnosti temeljenja ciljeva Unije na podacima o energetici. Sukladno tome, potrebna su redovita ažuriranja radi usklađivanja statističkog područja primjene s rastućim ili promjenjivim potrebama.
(3)
Uredbom (EZ) br. 1099/2008 Komisiji su dodijeljene provedbene ovlasti za izmjenu priloga Uredbi.
(4)
Uredbom (EZ) br. 1099/2008 od Komisije (Eurostat), u suradnji s državama članicama, zahtijeva se izrada detaljnih statistika o krajnjoj potrošnji energije te njihovo postupno uključivanje u statističko područje primjene kako je definirano u njezinim prilozima.
(5)
Komisija je razvila statistiku o potrošnji energije u kućanstvima i s državama članicama raspravljala o izvedivosti, troškovima proizvodnje, povjerljivosti i opterećenju povezanom s izvješćivanjem.
(6)
Uredbu (EZ) br. 1099/2008 stoga treba na odgovarajući način izmijeniti.
(7)
Mjere predviđene ovom Uredbom u skladu su s mišljenjem Odbora za europski statistički sustav,
DONIJELA JE OVU UREDBU:
Članak 1.
Prilozi A i B Uredbi (EZ) br. 1099/2008 zamjenjuju se Prilogom ovoj Uredbi.
Članak 2.
Ova Uredba stupa na snagu dvadesetog dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 24. travnja 2014.

Labels: 19
14
0
12
15